寄生槐
作者：歐陽修
朝代：宋

paragraphs: 檜惟凌雲材，槐實凡木賤。
奈何柔脆質，累此孤高幹。
龍鱗老蒼蒼，鼠耳光粲粲。
因緣初莫原，感吒徒自歎。
偷生由附託，得勢爭葱蒨。
方其榮盛時，曾莫見真贗。
欲知窮悴節，宜試以霜霰。
萌芽起微蘗，辨別乖先見。
剪除初非難，長養遂成患。
雖然根性殊，常恐枝葉亂。
惟應植者深，幸不習而變。
含容固有害，勦絕須明斷。
惟當審斤斧，去惡無傷善。